Man dood, seuns langs pad beseer in ongelukDie motorbestuurder is in die ongeluk dood. (Foto: Rescue Care) ŉ Man is dood en twee voetgangers, albei jong kinders, is beseer toe ŉ motor op die M25 naby Ohlange in Inanda naby Durban van die pad gery het. Paramedici van Rescue Care het vanoggend omstreeks 08:30 op die toneel aangekom. Dit is nie bekend hoe of waarom die motoris beheer oor die voertuig verloor het nie, maar hy het twee kinders, onderskeidelik ses en agt jaar oud, langs die pad getref, het Garrith Jamieson, woordvoerder van Rescue Care, gesê. “Die bestuurder van die motor is op die toneel dood verklaar. Die twee seuns is matig beseer en is na ŉ hospitaal vir behandeling geneem.” Die polisie ondersoek die voorval.